নিজস্ব প্রতিবেদন: পঞ্চায়েত ভোটে কেন্দ্রীয় বাহিনী মোতায়েনের আর্জিতে সুপ্রিম কোর্টের দ্বারস্থ হল বিজেপি। শুক্রবার প্রধান বিচারপতির বেঞ্চে মামলার শুনানি হবে। এদিনই আবার শান্তিপূর্ণ ভোটের আর্জি জানিয়ে হাইকোর্টের দ্বারস্থ হয়েছে কংগ্রেস। রাজ্য অশান্তির অভিযোগে রাজঘাটে অবস্থান বিক্ষোভ করেন রূপা গঙ্গোপাধ্যায়, বাবুল সুপ্রিম ও কৈলাস বিজয়বর্গীয়রা।       মনোনয়নপত্র জমা দেওয়ার প্রক্রিয়া শুরু হতেই বিভিন্ন জেলায় বিজেপির নেতা-কর্মীদের বিরুদ্ধে হামলার অভিযোগ উঠেছে তৃণমূলের বিরুদ্ধে। এরপরই শীর্ষ আদালতে শান্তিপূর্ণ নির্বাচনের আবেদন জানায় বিজেপি। তাদের দাবি, নিরাপদে মনোনয়নপত্র জমা ও নির্বাচনের ব্যবস্থা করা হোক। আদালত চাইলে কেন্দ্রীয় বাহিনী মোতায়েনের নির্দেশও দিতে পারে। বিজেপির আইনি সেলের নেতা পার্থ ঘোষের অভিযোগ, রাজ্যের আইনশৃঙ্খলা পরিস্থিতি বেহাল। বিজেপি প্রার্থীদের মনোনয়ন জমা দিতে বাধা দিচ্ছে পুলিস। নবান্নের নির্দেশে পক্ষপাতমূলক আচরণ করছে তারা। নির্বাচনে কমিশনে জানিয়েও লাভ হয়নি। বিজেপির মামলাটি গ্রহণ করেছেন প্রধান বিচারপতি দীপক মিশ্র। শুক্রবার প্রধান বিচারপতির এজলাসে মামলার শুনানি।  এদিকে পশ্চিমবঙ্গের পরিস্থিতি নিয়ে রাজনাথ সিংয়ের কাছে দরবার করবে বিজেপি। শুক্রবার সংসদের ভিতরে গান্ধীমূর্তির সামনে বিক্ষোভ দেখাবেন বিজেপি সাংসদরা। এদিন রাজঘাটে বিক্ষোভ দেখান রূপা-বাবুলরা।    হাত গুটিয়ে বসে নেই কংগ্রেসও। বিজেপি যখন দিল্লি দরবারে, প্রদেশ কংগ্রেস সভাপতি তখন হাইকোর্টের দ্বারস্থ। বিরোধী প্রার্থীদের নিরাপত্তার দাবি তুলে এদিন হাইকোর্টে জনস্বার্থ মামলা দায়ের করেছেন অধীর চৌধুরী।